Il-Kap tal-Oppożizzjoni Dr Simon Busuttill appella lill-Prim Ministru biex ibideel id-deċiżjoni tiegħu dwar it-tanker tal-gass f’Masaxlokk. Waqt attività politika fil-Mellieħa, Dr Busuttil appella biex il-Gvern ma jieħux riskju u ma jagħmilx deċiżjoni ħażina. Huwa appella wkoll lill-Awtorità Maltija għall-Ambjent u l-Ippjanar MEPA  biex meta tiddeċiedi ġimgħa oħra,  ma tiddeċidix għax hemm maġġoranza ta’ Laburisti fiha, imma tagħmel dan fl-interess tal-poplu kollu. Qal li l-fatt li fuq Xarabank il-Prim Ministru qal li jekk jiġri xi ħaġa mit-tanker tkun seħħet għax tkun sabutaġġ tal-Kap tal-Oppożiżżjoni turi li l-Prim Ministru qed jinkwieta biss fuq min jista’ jwaħħal jekk jiġri xi ħaġa u mhux fuq ir-residenti. Matul id-djalogu, Simon Busuttil semma ħames punti li qal il-poplu jrid jiġġudika lil dan il-Gvern fuqhom wara sena jmexxi. Dawn huma l-meritokrazija, il-korruzzjoni, reputazzjoni ta’ Malta, il-qgħad u l-proġett tat-tanker tal-gass fil-Port ta’ Marsaxlokk. Dwar il-qgħad Simon Busuttil wissa lill-Gvern li jekk dan jaqbez it-8,000 se jsib lill-Oppozizzjoni tgħid li l-Gvern ittradixxa lin-nies minħabba li qabel l-elezzjoni kien jgħid li se joħloq ix-xogħol u qal li min-naħa l-oħra dan issa jinsab qrib it-8,000 persuna. Enfasizza li l-Oppożizzjoni se tinsisti li hemm bżonn li tingħata vuċi lin-nies li ġimgħa wara ġimgħa qed jirreġistraw għax-xogħol. Dr Busuttil qal li l-Partit Laburista wera li l-unika idea li ghħandu ta’ kif joħloq ix-xogħol hi li joħloq skema bħalma ħabbar il-Ministru għal Għawdex Anton Refalo bl-isem ta’ Ħaddar u naddaf għal Ghawdex. Qal li din hi skema b’kundizzjonijiet ta’ prekarjat u staqsa jekk il-Gvern jafx biss joħloq il-korpi biex idaħħal lin-nies jaħdmu. Dwar il-korruzzjoni Dr Busuttil qal li wara li għal ħames snin sħaħ Joseph Muscat kien juża din bħala arma kontra l-Partit Nazzjonalista, issa hu stess qed joħloq korruzzjoni istituzzjonalizzata.